b'\n_START_ARTICLE_\nPiksel\n_START_PARAGRAPH_\nP\xc3\xadksel (tudi slik\xc3\xb3vna p\xc3\xadka, slik\xc3\xb3vna t\xc3\xb3\xc4\x8dka) je v ra\xc4\x8dunalni\xc5\xa1tvu okraj\xc5\xa1ava za izraz\xc2\xa0\xc2\xbbpicture element\xc2\xab\xc2\xa0ali slikovni element. Predstavlja najmanj\xc5\xa1o naslovljivo enoto slike, ki se jo lahko prebere ali nari\xc5\xa1e. Formalno je piksel to\xc4\x8dka, ki nima oblike ali dolo\xc4\x8dene velikosti, le informacije o karakteristiki (barva, intenziteta) slike. Na zaslonu pa je piksel omejen z obliko in velikostjo in predstavlja tudi mersko enoto, s katero se izra\xc5\xbea lo\xc4\x8dljivost prikazane slike, iz \xc4\x8desar je mo\xc5\xbeno izpeljati tudi njeno fizi\xc4\x8dno velikost. Tak\xc5\xa1na mera je dpi (okraj\xc5\xa1ava za angle\xc5\xa1ki izraz dots per inch oz. pik(slov) na palec)._NEWLINE_Zaradi tehni\xc4\x8dnih omejitev ve\xc4\x8dina dana\xc5\xa1njih prikazovalnikov in sistemov za zajemanje slike ni sposobna prikazati oz. zajeti ve\xc4\x8d barvnih kanalov v isti to\xc4\x8dki. Zato je mre\xc5\xbea pikslov razdeljena v obmo\xc4\x8dja namenjena predstavitvi posameznega barvnega kanala v barvnem modelu RGB. Najmanj\xc5\xa1i fizi\xc4\x8dni elementi slike so tako v resnici t. i. sub-piksli rde\xc4\x8de, zelene in modre barve. Vendar naprava v praksi ne omogo\xc4\x8da naslavljanja posameznih sub-pikslov in obravnava troj\xc4\x8dke kot celoto - piksel, znotraj tega pa pri\xc5\xbeiga sub-piksle glede na zahtevano barvno vrednost. Na sodobnih LCD-zaslonih je denimo vsak piksel sestavljen iz treh vodoravno razporejenih elementov.'